TransAmerica

TransAmerica 係種棋，係德式棋盤遊戲，兩到六人玩，玩法簡單但要一啲策略。隻棋冇隨機成分，不過就有資訊唔平等元素。TransAmerica意思係橫越美國，起鐵路駁埋唔同城市嘅棋。

玩法

布局 
棋盤係喺美國地圖，上便全部係等邊三角形網絡嘅點，當中35點代表城，分成五個區，每區有七城。如果玩家只有兩、三個，當中十個最難到嘅城唔用，變成每區五城，總共25個。

玩家首先抽城，每隻色抽一張城咭，總共五隻。抽咗唔畀其他玩家知道自己抽咗乜。

開局嗰時，計分版上每人有13 分，每完一局會倒扣。棋局有 84 條路軌共用，畀玩家輪流用。其中一個玩家，會抽做為頭一局玩先。

放路軌 
放路軌嘅目標，係令自己手上五城，最快駁埋全國路軌系統。所以要避免其他對手，快過自己達到目標。

每局開始時，每人輪流揀一點放路軌工廠，個工廠可以放喺任何一點，包括城。重點係，以後放路軌，都要通到去間工廠。各玩家工廠係唔可以重覆。即係話，開局係以佢做起點。

每個玩家輪流放一到兩條軌，但如果要穿山或過河放軌，每輪就只可以放一條軌。路軌系統係單一嘅，只要駁埋對手嘅路軌，咁雙方嘅軌就打通，可以用埋對方嘅軌。

勝負 
最快將路軌駁晒自己五個城，就贏一局，唔使扣分。其他玩家喺完局時，差幾多條駁埋自己五城，就扣幾多分。留意穿山過河計兩條路軌。例如爭 6 條軌，就淨低 13-6=7 分。

如果 84 條路軌用盡，無人駁埋自己五個城，就當係冚世界輸一局，每人計下差幾多軌先至駁晒自己五個城，齊齊扣分。

喺每局完咗捉分之後，如果有玩家分數零分或者以下，遊戲就完，最高分嘅就叫贏。若果所有玩家重有分，就從新開一局。上局開頭嘅，就退畀下一個，順序一樣，即係上局開第二，係變咗開局嘅人。每人會重新抽過五個城。

TransEuropa 
TransEuropa 被視為 TransAmerica 嘅姊妹遊戲，規則比 TransAmerica 複雜。

網上資源 
呢個遊戲可以喺 BSW  免費登記後玩，網址亦有英文介紹同埋規則 。

TransAmerica

棋